#### Projekts

LATVIJAS REPUBLIKAS MINISTRU KABINETS

|  |  |
| --- | --- |
| 2017.gada Rīgā |  Noteikumi Nr. (prot. Nr. .§) |

**Koledžas darbības uzsākšanas kritēriji**

Izdoti saskaņā ar Izglītības likuma

24.panta trešo daļu

1. Noteikumi nosaka koledžas darbības uzsākšanas kritērijus.

2.Koledžu piesaka reģistrācijai Izglītības iestāžu reģistrā, ja tā atbilst šādiem kritērijiem:

2.1. koledža īstenos vismaz divas studiju programmas, un to īstenošanā iesaistīsies vismaz 12 personas ar zinātņu doktora grādu, no kurām vismaz divas ir zinātņu doktori tieši tajā zinātņu nozarē, kurā tiks īstenotas studiju programmas;

2.2. koledžas dibinātāja īpašumā, valdījumā vai lietošanā ir telpas kvalitatīvai studiju programmu īstenošanai uz vismaz astoņiem gadiem;

2.3. koledžas telpu plānojums nodrošinās, ka studiju programmu īstenošanā vienlaikus notiekoša mācību procesa laikā telpu platība būs ne mazāka par 7 m2 uz vienu studējošo, ieskaitot akadēmiskā personāla individuālajam darbam paredzētās telpas;

2.3. koledža spēj nodrošināt saistības pret tās studiju programmās studējošajiem vismaz 711 435 *euro* apmērā, un to apliecina bankas vai apdrošināšanas sabiedrības izsniegta garantija;

2.4. koledžai nošķirtās kustamās un nekustamās mantas vērtība ir ne mazāka par 2 845 743 *euro* un to apliecina sertificēta vērtētāja vērtējums, šī manta nav ieķīlāta vai citādi apgrūtināta ar lietu tiesībām, tai nav uzlikts aizliegums;

2.5. nevienam no koledžas dibinātājiem nav nodokļu vai valsts sociālās apdrošināšanas obligāto iemaksu parādu, neviens no koledžas dibinātājiem nav pasludināts par maksātnespējīgu, neatrodas likvidācijas procesā, neviena dibinātāja saimnieciskā darbība nav apturēta vai pārtraukta, nedz arī uzsākta tiesvedība par kāda dibinātāja darbības izbeigšanu, maksātnespēju vai bankrotu;

2.6. koledžas telpas, kurās tiks īstenotas studiju programmas, ir apdrošinātas uz laiku ne mazāku par gadu;

2.7. koledžas materiāltehniskais nodrošinājums atbildīs studiju programmu īstenošanas nosacījumiem un sanitāri higiēniskajām prasībām, koledžai ir datoraprīkojums, kas nodrošinās studējošo vajadzības;

2.8. koledžā ir bibliotēka, kurā pieejama plānoto studiju programmu apguvei nepieciešamā literatūra un informatīvie izdevumi, un tajā ir nodrošināta pieeja Latvijas un starptautiskajiem elektroniskajiem literatūras un periodikas krājumiem, kas nepieciešami patstāvīgajam, zinātniskajam un pētnieciskajam darbam.

3. Koledžu piesaka reģistrācijai Izglītības iestāžu reģistrā, ja tās personāls atbilst šādiem kritērijiem:

3.1. koledžas direktoram, ar ko noslēgts darba līgums, ir vismaz maģistra grāds vai tam pielīdzināts grāds, vismaz piecu gadu pedagoģiskā darba pieredze, akadēmiskā darba pieredze vai darba pieredze saistītā nozarē un vismaz piecu gadu pieredze vadošā amatā;

3.2. docentiem, lektoriem un asistentiem, ar ko noslēgts darba līgums, ir attiecīgajam amatam Augstskolu likumā noteiktā augstākā izglītība vai praktiskā darba stāžs.

Ministru prezidents Māris Kučinskis

Izglītības un zinātnes ministrs Kārlis Šadurskis

Iesniedzējs:

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

10.10.2017.

401

L.Upīte, 67047816

Linda.Upite@izm.gov.lv